<classify> TANZANIA imekuwa nchi ya kwanza katika Jumuiya ya Afrika Mashariki EAC kupewa heshima ya kuingia na kutoka Sudan Kusini bila kuwa na kibali maalumu, yaani viza.Tangu kujiunga na jumuiya hiyo Aprili mwaka 2016, Sudan Kusini ilikuwa ikihitaji viza kwa nchi zote, hatua ambayo ilikuwa haiwezeshi mwingiliano wa watu katika masuala mbalimbali.Serikali ya Sudan Kusini imetangaza kuondoa mahitaji ya viza kwa raia wa Tanzania, kwa lengo la kukuza ushirikiano katika ukanda huo.Taifa hilo lilikuwa mwanachama wa sita wa EAC kuanzia mwaka 2016, lilipewa muda wa maandalizi, kubadili sheria na taratibu ili kuendana na mikataba ya jumuiya hiyo.Waziri wa Mambo ya Ndani wa Sudan Kusini, Michael Chiangjiek aliiambia Redio ya Tamazuj kuwa raia wa Tanzania hawatahitaji tena viza kuingia nchini humo.Alieleza kuwa wanapaswa kuwa na hati ya kusafiria kwa mujibu wa mkataba wa jumuiya. Tumekubaliana kuondoa viza kwa sababu Tanzania pia imeondoa hitaji la viza kwa Sudan Kusini, amesema.Pia, alisema wamepanga kurahisisha mwingiliano na raia wa Uganda na Kenya.Ninafanya kazi na wenzangu kutoka Kenya na Uganda, kwa jinsi tutakavyoondoa mahitaji ya viza, kuna taratibu za kisheria za kuzifanyia kazi kabla kuondoa mahitaji hayo, hivyo tunaendelea kufanyia kazi suala hili, alisema.Chiangjiek alieleza kuwa taratibu za kisheria ni muhimu kuhakikisha masuala ya jinai hayaingilii programu ya kuondolewa kwa viza.Akizungumzia suala hilo, Mkurugenzi wa Siasa, Ulinzi na Usalama wa Wizara ya Mambo ya Nje na Ushirikiano wa Afrika Mashariki, Stephen Mbundi alisema hatua hiyo ni kuwezesha Sudan Kusini kuendana na matakwa ya uanachama wa jumuiya ya Afrika Mashariki, ambayo ilikuwa haijayatekeleza tangu ilipojiunga.Alisema hatua hiyo itawezesha Watanzania kuingia nchini humo kwa shughuli mbalimbali, lakini wanatakiwa kuwa na vibali vingine kwa mujibu wa sheria.EAC inaundwa na nchi sita za Tanzania, Kenya na Uganda ambazo ni waanzilishi na Rwanda, Burundi na Sudan Kusini zilijiunga baadaye.Kwa sasa jumuiya hiyo ina wakazi zaidi ya milioni 170, huku idadi ikitarajiwa kuongezeka endapo Jamhuri ya Kidemokrasia ya Kongo DRC itakubaliwa kujiunga na jumuiya hiyo.Tayari DRC imeshawasilisha maombi yanayotarajiwa kujadiliwa katika kikao cha wakuu wa nchi za EAC cha Novemba mwaka huu.Ni dhahiri kuwa uamuzi huo wa Sudan Kusini, utaibua fursa mbalimbali kwa watu wa Tanzania na Sudan Kusini na mataifa mengine ya Afrika Mashariki.Mathalani, kutakuwa na uhuru wa raia kusafiri na kutembeleana, uhuru wa kufanya biashara ya huduma na kadhalika.  <topic>: KITAIFA 